ગઝલના દરેક શેરમાં અલગ-અલગ ભાવો વ્યક્ત કરી શકવાની છૂટનો ઉપયોગ કરી ગઝલના શેરોમાં વિવિધતા લાવવાનો મોહ જતો કરીને પાંચે પાંચ શેરને ભગવો રંગ ચઢાવી કવિ અહીં ગઝલીયતનો જુદો આયામ રજૂ કરે છે, તો પાંચે પાંચ શેર પોતપોતાની રીતે શેરીયતના નવા શિખરો પણ સર કરતા અનુભવાય છે. શંખ ફૂંકીને શ્વાસની અંતિમ ગિતી પ્રગટાવવી, ચીપિયો ખખડાવીને બ્રહ્માંડનાં દ્વારો ખટખટાવવા કે આભમય અવકાશની ગહેરાઈમાં કલમ બોળવા જેવા કાવ્યમય પ્રતિકો દ્વારા કવિ સુંદર શબ્દચિત્રો રજુ કરે છે. અધ્યાત્મભાવી આ ગઝલમાં ઉચ્ચ કાવ્યતત્વ રજૂ કરવાનું આંતરિક દબાણ આ રચનામાં, કસ કાઢી લે તેવી આકરી કસોટીમાંથી કવિને પાર ઉતારે છે.